
TENTAMEN  MEDICUM 

INAUGURALE 


DK 

HYDROTHORACE. 


Auctore  Georgio  Deare  Meadows. 


Mala  quibus  corpus  humanum  obnoxium  est, 
adeo  diversa  atque  numerosa  sunt,  ut  dictu  diffi- 
cillimum sit,  ad  quae,  prae  caeteris,  animum  inten- 
dere oporteat.  Ea  procul  dubio,  quibus  spiritus 
functiones  tentantur,  locum  nullis  secundum  oc- 
cupant, quoniam  a sana  earum  actione,  vita  pror- 
sus pendet. 

In  naturali  corporis  conditione,  thorax  eximie 
accommodatur,  figura,  mole,  motione,  atque  sese 

DE  HYDROTHORACE. 


ampliandi  potestate,  ad  spiritum  perficiendum  ; 
qui,  sine  dolore,  molestia,  aut  fatigatione,  per 
multos  annos,  vigore  ejus  nihil  imminuto,  prae- 
stari potest.  Pars  interior  thoracis  tenui  pellu- 
cidaque  membrana  investitur,  quae  in  pulmones, 
pericardium,  et  vasa  magna  e thorace  proceden- 
tia reflectitur,  et  septum  efficit  inter  pulmonem 
dextrum  atque  sinistrum.  Per  exhalantia  vasa, 
quibus  ea  membrana  instruitur,  halitus  aquosus 
continuo  effunditur,  qui  cavum  lubricat,  motus- 
que expedit  partium,  quae  in  eo  continentur.  In 
nimia  hujus  liquoris  quantitate  verus  Hydrotho- 
rax  Idiopathicus  consistit ; quod  vitium  pro  co- 
acervati humoris  ratione,  nequit  non  multum  im- 
pedire pulmonis  actiones ; quippe  quod  prohibet 
ne  rite  amplietur,  ac  ne,  vitae  pabuli  (si  ita  loqui 
liceat)  justam  copiam  accipiat : hinc  sanae  turban- 
tur actiones,  et  morbus  statim  sequitur,  iis  comi- 
tantibus indiciis  molestis,  quae  necessario  a tali 
causa  oriuntur. 

DE  DEFINITIONE. 

Hanc  definitionem  Doctor  Cullen  propo- 
suit ; “ Dyspnoea,  faciei  pallor,  pedum  oedemata, 
<e  urina  parca,  decubitus  difficilis,  subita  et  spon- 
“ tanea  ex  somno  cum  palpitatione  excitatio, 
“ aqua  in  pectore  fluctuans.”  His  indiciis  ad- 
jectus est  “ stupor  brachii  quod  signum  vix, 
si  unquam,  urgere  potest,  donec  humor  effusus 
tanta  sit  copia,  ut  vasorum  plexum  ad  axillam 
procedentem  comprimat.  Quod  ad  aquam  in 
pectore  fluctuantem  pertinet,  objici  potest,  quod 
raro  percipi  potest,  nisi  quum  jam  morbus  ad  sum- 
mum pervenerit,  et,  in  nonnullis  exemplis,  nun- 
quam perstante  vita.  Si  non  liceret  morbum  sine 
eo  signo  pro  Hydrothorace  habere,  eundem  inter 
rarissimos  recensere  oporteret.  Multa  prohibent 
ne  res  facile  detegatur ; ipsa  thoracis  figura,  et 
costarum,  musculorum  inter  costas,  et  diaphrag- 
matis motus  continuus  ; neque  thoracis  percussio, 


* Sagar.  Class  VIII.  Ord.  ii.  Gen.  12.  p.  256. 

qualem  Auenbrugger  * proposuit,  quantumvis 
caute  peracta,  rem  satis  certam  reddit.  In  pleris- 
que  exemplis  fluctuatio  percipitur  ipso  aegro,  ex 
motu  corporis  ubi  recumbit : et  fieri  potest,  ut  id 
sit  primum  testimonium  morbi  diu  suspecti ; non 
in  omnibus  vero  certum  est,  quoniam  aegri  sensus 
aliquando  eum  fallunt. 

De  pulsus  conditione  Doctor  Cullen  nihil 
dixit : is  pl mimum  afficitur,  pro  morbi  causa  at- 
que diuturnitate  ; frequens  plerumque  est  ac  in- 
firmus. Attentionem  praecipue  meretur,  quoties 
alii  morbi  putantur  simul  urgere,  quoniam  in  ex- 
emplis dubiis  inter  signa  maxime  certa  est. 

Hydrothorax  potest  esse  vel  Idiopathicus  vel 
Symptomaticus. 

I.  Idiopathicus  primum  habens  initium  a sim- 
plici affectione  absorbentium  aut  exhalantium,  aut 
utrorumque. 

Sic, 

a.  Exhalatione  aucta,  absorptione  nihil  mu- 

tata. 

b.  Exhalatione  aucta,  absorptione  prorsus 

deficiente. 


* Auenbrugger,  De  Percussione  Thoracis,  p.  55. 

II.  Symptomaticus  morborum  pulmonis,  cordis, 
vasorum  magnorum,  et  membranarum  in  thorace 
sitarum,  aliorumque  multorum  morborum. 

In  forma  idiopathica  hujus  morbi,  spiritus  dif- 
ficultas quovis  nisu  intenta  primum  facit  initium  ; 
anxietas  ad  sternum  percipitur ; post  aliquod 
spatium  vultus  insolitum  aspectum  ostendit,  qua- 
si dolorem  vehementem  significaret,  aliquando 
pallidus  aut  lividus,  aliquando  rubescens.  San- 
guinis circuitus  male  afficitur  ; anxietas  augetur, 
recumbente  aegro  ; somnus  subinde  turbatur  cum 
somniis.  Secretiones  male  se  habent.  Cutis 
halitus  aut  ex  parte  aut  prorsus  deficit ; cutis 
tacta  sensum  asperum  ingratumque  praebet.  Lin- 
gua arida  est ; et  salivae  copia  imminuitur  : hinc 
fundamentum  vitiatae  concoctionis  ad  initium  po- 
nitur. Nexus,  quem  Anatomia  intervenire  os- 
tendit inter  lymphatica  thoracis  atque  ea  glandu- 
larum salivae,  eam  rem  facile  explicat,  quoniam, 
actione  morbida  orta  in  vasis  alicujus  partis,  om- 
nia quae  cum  ea  parte  communicant ; defectum 
stimuli  patiuntur,  portione  iisdem  naturali  ad 

partem  vitiatam  directa,  auctumque  humorum 
impetum  ad  eandem  excitante.  Plerumque  ta- 
men homo  sitim  non  queritur.  Urina  rubra  et 
parca  est,  et  sedimentum  lateritium  aut  rubrum 
copiose  demittit : nonnunquam  odor  ejus  fere 
foetidus  est.  In  multis  exemplis  tum  Hydro  tho- 
racis tum  aliorum  hydropis  generum,  urina  coagu- 
latur calore  multo  minore  quam  quo  opus  est  ut 
aqua  bulliat.  Secundum  Hoctoris  Blackall  * 
opinionem  haec  urinae  coagulatio  pro  signo  Dia- 
thesis  Inflammatoriae  in  corpore  habenda  est ; 
sed  id  minus  certum  est. 

In  exemplis  vehementioribus  hujus  mali  palpi- 
tatio, anhelatio,  syncope,  et  tussis,  aut  sicca  aut 
cum  expectorata  materia,  accedunt.  Haec  indicia 
lente  admodum  oriuntur,  et  ciborum  appetitus 
tantillo  imminuitur,  ut  morbus  diu  urgeat,  ante- 
quam apud  medicum  in  suspicionem  venit.  In 
nonnullis  tamen  celerrime  usque  ad  instantem 
suffocationem  festinat.  In  aliis  macies  evidens 
est,  cum  ingenti  infirmitate,  et  si  humoris  effusio 
copiosa  est,  saepe  sese  diffundit  per  summum  cor- 


* Black aix  on  Dropsies. 

pus ; partes  extremas  inferiores  oedemate  afficiun- 
tur, et  si  id  ad  manus  extendit  se  “ stuporem 
“ brachii”  afferre  potest,  nervis  vasisque  inde 
compressis. 


DE  CAUSIS. 

Causae  omnium  hydropum  quodammodo  simi- 
les sunt.  Eae  quae  ad  Hydrothoracem  proprie 
pertinent,  sunt  cunctae  thoracis  conditiones  quae 
partium  in  eo  sitarum  inflammationem  facile 
creant ; omnes  febres  et  inflammationes  in  quibus 
ingentes  exinanitiones  factae  sunt,  ita  ut  magna 
infirmitas  orta  sit ; coelum  humidum  frigidumque, 
liquores  ex  alcohole  confecti  nimia  copia  sumpti, 
diuturni  corporis  nisus,  nimia  corporis  plenitudo, 
torpor  in  humoribus  per  corpus  fluentibus,  aut  in 
vasis  eosdem  continentibus,  atque  secretio  praeter 
modum  aucta,  aequilibrio  inter  hanc  et  excretio- 
nem  deleto. 

Quod  ad  sexum  attinet,  forma  mollior  et  soli- 
darum partium  major  laxitas  in  foeminis,  eas  pro- 
cliviores ad  hunc  morbum  redderet,  si  aeque  ac 

viri  causis  excitantibus  objicerentur.  Affectus 
mutationesve  organorum,  quae  respirationi  circui- 
tuique sanguinis  inserviunt,  inter  causas  hujus 
morbi  sunt,  et  si  functiones  concoctionis  turban- 
tur, idem  aliquando  affertur.  Ars  quae  exercetur, 
vitae  ratio,  atque  coeli  vicissitudines,  plurimum  ad 
hunc  morbum  conferunt,  in  hominibus  in  quibus 
proclivitas  antea  existit.  Ex  quibusdam  experi- 
mentis non  videtur  hydropem  posse  arte  induci ; 
infusa  enim  haud  parva  humoris  copia  in  thora- 
cem celeriter  absorpta  est,  nisi  vires  corporis  prius 
imminutae  sint,  sanguinis  detractione  aliisve  cau- 
sis quae  corpus  infirmant.  Ductus  thoracicus  rup- 
tus (quod  rarissime  fit)  pro  causa  hujus  mali  ha- 
bitus est : ex  quo  necesse  est,  ut  ingens  macies 
oriatur,  nutritione  corporis  subito  impedita ; pari 
ratione  quivis  ex  truncis  lymphaticis  praecipuis 
ruptus,  effectum  similem,  etsi  minus  late,  nequit 
non  praestare. 

DE  DIAGNOSI, 

Quanquam  nonnulla  ex  signis  jam  recensitis 
adsint,  non  ideo  judicandum  est  hunc  morbum 
incidisse.  In  forma  hujus  morbi  acuta,  quae  post 
viscerum  thoracis  inflammationem  accessit,  non 
expectandum  est,  ut  subita  excitatio  e somno, 
cum  somniis  terrentibus,  tam  conspicua  sit.  Sed 
anhelatio  cum  recumbendi  impatientia,  pulsuque 
parum  stabili,  satis  planum  hujus  mali  testimo- 
nium est.  Fieri  quoque  potest  ut  figura  externa 
thoracis  mutetur,  spatiis  inter  costas  protrusis 
per  humorem  collectum  : motus  tremulus  prae- 
terea et  leviter  spasmodicus  musculorum,  in  iis 
partibus  nonnunquam  conspici  potest.  Signa 
vero,  quae  in  vultu  spectantur,  satis  superque  ae- 
gri miseriam  depingunt,  praesertim  in  vetusto 
morbi  genere ; in  quo  homo  mediae  aetatis  aspec- 
tum senioris  ostendit ; lineamenta  enim  collapsa 
sunt,  qualia  in  homine  ad  asphyxiam  vergente ; 
oculi  subinde  ex  orbitis  protruduntur,  atque  alio 
tempore  hebescentes  languidique  in  iisdem  sub- 

sidunt.  Siquando  dyspnoea  et  vultus  mutatus 
adsunt,  etsi  pulsus  adhuc  sit  modicus,  metuen- 
dum est  ne  effusio  jam  facta  sit : si  urina  simul 
parca  est,  et  sensus  molestus  plenitudinis  post  ci- 
bum percipitur,  de  morbo  dubitare  non  licet. 

Plures  sunt  morbi,  qui  cum  Hydrothorace 
confundi  possunt. 

Ab  Empyemate  dignosci  potest,  si  res,  quae  an- 
tecesserunt, accurate  perscrutemur  ; quoniam  ne- 
cesse  est,  ut  inflammatio  ad  suppurationem  pro- 
vecta eum  morbum  anteat : suppuratione  autem 
post  inflammationem  facta,  dolor  intermittitur  in 
affecta  parte,  et  obtusum  pondus,  horrores  et 
nausea  oriuntur;  denique,  prioris  febris  signis 
subito  sublatis,  febris  hectica  accedit,  quae  Hy- 
drothoracem  non  comitatur,  etiamsi  summa  ma- 
cies adsit. 

Ab  Asthmate  internosci  potest,  quia  in  eo 
malo  spirandi  difficultas  in  paroxysmis  incidit, 
pro  spatio  tantummodo  urget,  sublevatur  acces- 
sione tussis,  inter  paroxysmos  exacerbatur,  et  stri- 
dor peculiaris  conatus  ad  respirationem  comita- 
tur ; porro,  in  hoc  morbo  tussis  plerumque  urget 
et  magis  vexat,  et  urinae  copia  post  paroxysmum 
augetur,  quae  res  non  in  Hydrothorace  incidunt- 

jNonmmquam  tanlen  fit  ut  hi  duo  morbi  simul 
corpus  infestent. 

Angina  pectoris  distinguitur  paroxysmis  vehe- 
mentissimis,  cum  magno  dolore  in  cordis  regione 
atque  suffocationis  sensu,  pulsu  haud  raro  affecto, 
necnon  palpitatione  et  cruditate.  Praecipue  vero 
inter  hunc  morbum  atque  Hydrothoracem  discri- 
men faciunt,  accessio  ex  repentino,  manifestum 
levamen  quod  subsequitur,  urina  parum  si  omni- 
no mutata ; et  prae  cunctis,  modus  quo  invadit : 
angina  enim,  erecto  corpore,  et  inter  exercitatio- 
nem, ut  in  ambulando,  hominem  occupat,  quod 
nunquam  fit  in  Hydrothorace. 

Hysteria  inordinata  vix  confundi  potest  cum 
Hydrothorace,  quanquam  in  nonnullis  exemplis 
pauca  ex  ejus  indiciis  similia  sint.  Plerumque 
hi  morbi  multum  inter  se  differunt : illius  enim 
accessiones  nulli  parent  legi,  neque  similes  sunt 
quod  ad  vehementiam  aut  diuturnitatem  attinet. 
Urina  copiosa  et  limpida  est ; in  altero  parca  et 
rubra  ; aetas  quoque  et  sexus  in  iisdem  plerum- 
que differunt ; quoniam  viri  magis  sunt  procli- 
ves ad  Hydrothoracem,  et  praeterea  in  altero  ac- 

t 

quam  in  copiosissima  effusione ; et  animus 
maxime  irritabilis  est,  quod  raro  fit  in  Hydrotho- 
race,  quo  cunque  modo  aeger  malis  plectatur. 
Palpitatio  cordis  magis  vehemens  est,  paroxys- 
mum antecedit,  et  brevi  finitur  ; in  Hydrotliorace 
vero,  quum  jam  accessit,  parum  intermittitur, 
praecipue  si  levissimum  vitium  organorum  in  tho- 
race adfuerit.  Singultus  quoque,  qui  fere  pa- 
roxysmum hystericum  subsequitur,  in  altero  de- 
est. 

Cordis  palpitatio  semper  in  paroxysmis  incidit, 
quoties  idiopathica  est,  atque  ab  alia  causa  quam 
effusione  hydropica  orta  est.  Id  malum  positu 
corporis  parum  afficitur;  corporis  actiones  non  tan- 
tum turbantur ; pulsus  non  nisi  per  intervalla  va- 
riat. Saepe  tamen  hydropem  antecedit,  et  duo 
haec  mala  simul  infestant. 

Aneurisma  Aortae  magnorumque  vasorum  in- 
signitur dolore  perpetuo  ad  sedem  mali.  Secum 
affert  dyspnoeam  vehementem,  quoties  tumor  tan- 
tam attigerit  molem,  ut  sanguinis  motum  im- 
pediat, prohibeatque  ne  oxygenium  rite  acci- 
piat : ex  quo  anxietas,  vultus  lividus,  aliquando 
rubescens,  hunc  morbum,  non  secus  atque  Hydro- 
thoracem,  comitantur. 

Ad  diagnosin  hujus  morbi  magis  accuratam 
instituendam,  illud  instrumentum,  quod  Laen- 
nec  * nuper  invenit,  nomenque  Stethoscopium 
imposuit,  magnam  promittit  spem.  Professor 
celeberrimus,  in  nostra  Academia,  Doctor  Dun- 
CANjun.  id  instrumentum  experiri  solet,  censet- 
que  eam  laudem  mereri  quam  auctor  eidem  vin- 
dicat. Idem  Professor  suadet  simul  uti  percus- 
sione, monetque  difficile  esse  primis  conatibus 
quidquam  ex  eo  discere,  sed  tempus  et  expe- 
rientiam commodiorem  ejus  usum  praestare. 
Hippocrates  f suadet  aurem  admovere,  ut  de- 
tegatur an  humor  adsit.  Si  id  instrumento  jam 
dicto  disci  potest,  “ aqua  in  pectore  fluctuans” 
inter  indicia  a Doctore  Cullen  positum,  pro 
parte  justae  definitionis  haberi  potest. 



* Laennec,  On  Diseases  of  the  Chest. 
*f*  IIirrocEATES,  De  Morbis,  Lib.  ii. 

Speraee  licet  hunc  morbum  decessurum 
esse,  quoties  aeger  junior,  validus  et  potius  ad 
corporis  plenitudinem  proclivis  est ; si  corpus  ei 
non  praegressa  valetudine  infirmatum  est,  et  si 
symptomata  facile  remediis  adhibitis  cedunt.  Si 
res  non  ita  se  habent,  tantummodo  expectandum 
est,  perniciosum  exitum  posse  prorogari  et  vitam 
per  aliquod  tempus  homini  servari.  Quoties  a 
pravo  genere  vitae  et  intemperantia  allatus  est 
morbus,  hominem  plerumque  extinguit,  et  procul 
dubio,  si  organa  in  thorace  posita  simul  vitian- 
tur. In  iis  qui  ejusmodi  vitam  egerunt,  cordis 
vitia  saepissime  incidunt,  ex  quibus  lethalis  exitus 
maxime  festinatur.  Si  Hydrothorax  post  sani- 
tatem restitutam  iterum  invadit,  quantumvis 
prospere  curatio  peracta  sit,  et  etiamsi  morbus 
recidivus  non  periculosus  videatur,  prognosis  ad- 
modum incerta  erit ; quoniam  vix  dubitari  po- 
test, quin  vitium  aliquod  vasorum  absorbentium, 
exhalantium,  aut  organorum  quae  respirationi  in- 

serviunt,  urgeat ; quae  res,  corpore  infirmato,  ne- 
que ad  sustinendam  justam  curationem  pari,  om- 
nes medici  conatus  ad  sanitatem  reddendam  in- 
utiles reddit.  Si  hic  morbus  a prava  thoracis 
conformatione  ortus  est,  nulla  vitae  spes  relinqui- 
tur, quoniam  verisimile  est  a vitiata  ossium  fa- 
brica pendere.  Siquando  confugiendum  est  ad 
thoracis  paracentesin,  omni  cura  considerandum 
est  quis  sit  eventus : ea  enim  saepissime  lethalis 
ht,  quia  non  nisi  nimis  sero  peracta  est* 

& sol lOiiV'  snrrfflibj  noirpiif»  tfwi 

DE  CADAVERIS  SECTIONE. 

uDuJl!  r*?*‘*.(  t , ri  I-Vi 

Nimis  saepe  fit  ut  ea,  quae,  secto  corpore,  in 
conspectum  veniunt,  minime  his  respondent  quae 
indicia  prius  suaserint  : tantopere  peritissimi 
aliquando  sese  fallunt.  Haud  raro  evenit  ut 
nonnulla  cava  humore  penitus  repleta  sint,  quum 
ne  suspicio  quidem  inciderat  aliquid  effusionis 
extitisse. 

Ea  quae  in  secto  corpore  spectantur,  lioc  moda 
disponi  possunt. 

I)E  HYDliOTHORACE. 


1.  Humor  effusus. 

2.  Vitia  mutationesque  a sana  structura  in 
thoracis  organis. 


1.  Humor  effusus  admodum  variat  quod  ad 
copiam,  aspectum,  fluiditatem,  pondus  specifi- 
cum, et  chemicas  dotes.  In  nonnullis  exemplis 
liquor  prorsus  limpidus  est,  neque  discolor,  neque 
acridus,  neque  foetidus.  Res  ita  se  habet,  si 
morbus  ad  eventum  festinavit ; alias  turbidus 
est  atque  commixtus  coagulis,  pure,  substantiis 
filamentosis,  aut  lympha  coagulata ; foetidum 
emittit  odorem,  atque  saporem  acidum  nausean- 
temve  praebet.  Colorem  dilute  flavum  habet, 
saepe,  si  morbus  diu  traxit,  sanguine  tinctum ; 
nonnunquam  magna  ex  parte  sanguis  est,  ubi 
aeger  subito  interemptus  est  ex  aliquo  magno  vase 
sanguifero  vel,  quod  incidit,  corde  ipso  disrupto. 
Si  liquor  calori  satis  magno  objicitur,  plerumque 
coagulatur,  eo  modo  quo  sanguinis  serum  propter 
albumen  in  eo  contentum  ; quod  tamen  non  per- 
petuo fit.  Morgagni  primus  notasse  videtur 
liquorem  in  hydropico  corpore  collectum,  admoto 
calore,  se  coagulare.  Ille,  quum  de  humore  in 

thorace  hydropici  invento,  loquitur,  haec  dixit: 
“ Hoc  quoque  igni  impositum  eodem  modo  quo 
sanguinis  serum  concrevit.” 

2.  Proximum  est,  ut  dicam  de  vitiis  quae  con- 
spiciuntur in  thoracis  organis.  In  forma  hujus 
morbi  cum  aliis  malis  conjuncta,  pulmones  vel  in 
substantiam  hepati  similem  vertuntur ; vel 
scirrho,  tuberculis,  ulceribus,  corrumpuntur : ab- 
scessus quoque  inveniuntur,  hydatidesque  atque 
ossea  materia  saepe  ad  fines  bronchiorum  conspi- 
ciuntur : neque  rarum  est  ut  cellulae  spirituales 
obcoecentur,  et  fieri  potest  ut  pulmones  in  gangrae- 
num  abierint ; quod  tamen  rarissime  incidit.  In- 
cisa ipsa  pulmonis  substantia,  nunc  materia  caseo 
similis,  nunc  concretiones  calcariae  in  conspectum 
dantur.  Pulmo  vel  alter  vel  uterque  mole  non- 
nunquam  imminuitur.  Mihi  videre  contigit  ex- 
empla quinque,  in  quibus  pulmo  sinister  prorsus 
evanuerat,  dextro  nihil  affecto  nisi  paucis  adhae- 
sionibus : nonnulla  filamenta  in  humore  natan- 
tia pro  reliquiis  erant  vasorum  atque  nervorum ; 
sed  adeo  mutata  erant,  ut  e situ  submota  vix  dici 
posset  ad  quam  partem  pertinerent. 

In  liis  exemplis  pericardium  multo  crassius 

c 

solito  erat;  pars  ejus  externa  punctis  extanti- 
bus  tegebatur,  et  in  nonnullis  partibus  vesti- 
gia membranae  orgariizatce  detecta  fuerunt.  In 
aliis  exemplis  pleura  sola  vitiata  est,  sicut  inflam- 
matione, adhaesione,  pure  superficiem  ejus  tegen- 
te. Humor  saepe  in  sacculis  sive  cystis  contine- 
tur. Quomodo  hi  sacculi  formentur,  fortasse 
hac  ratione  explicare  licebit ; post  inflammatio- 
nem pleuram  occupantem,  effusio  modica  fit ; va- 
sa tunc  temporis  haud  multum  turbata  sanam 
eorum  actionem  redintegrare  conantur,  atque  ma- 
gis liquidam  partem  absorbent ; ex  quo  embryo 
(si  ita  loqui  liceat)  futuri  sacculi  relinquitur,  ad- 
haerens omni  ei  parti,  unde  effusio  facta  est. 
Quum  iterum  inflammationis  actio  fit,  haec  nova 
membrana,  jam  fortasse  vitae  organis  instructa, 
humore  exhalato  protruditur  ; quo  vero  humore 
juxta  vasculorum  ostia  retento,  tanta  irritatio  ex- 
citatur ut  sacculus  plus  humoris  accipiat  et  pau- 
latim  inde  distendatur,  donec  magnam  partem 
cavi  occupet,  et  spiritus  organa  comprimat,  tur- 
bet, tandemque  eorum  functionem  prohibeat. 
Par  videtur  esse  ratio  oedematis  vel  anasarcae 
pulmonis,  atque  auctae  membranarum  densitatis. 

Rupto  sacculo  in  thorace  homo  saepe  ex  repen- 
tino extinguitur,  aut  a syncope  orta  propter  pres- 
suram subito  submotam,  aut  a copiosa  sanguinis 
profusione. 

Pericardium  et  cor  aliquando  a sana  conditione 
mutata  reperiuntur.  Cor  ampliari  potest,  fabri- 
ca ejus  musculosa  corrupta,  et  parietes  ejus  inde 
tenuiores  reddi,  quod,  ut  fertur,  per  Stethosco- 
pium,  perstante  vita,  detegi  potest.  Valvulae  in 
os  versae,  polypi,  ampliatio,  quin  et  aneurisma 
aortae  thoracicae,  simul  cum  Hydrothorace  adesse 
possunt.  In  Hydropicis,  pericardii  liquor  saepe 
insolita  copia  existit.  Quibusdam  profecto  opi- 
nio est,  hunc  liquorem  nunquam  sano  corpore 
existere,  et  tantummodo  post  mortem  effundi. 
Res  tamen  vix  ita  se  habere  videtur,  quoniam  in 
cadaveribus  cito  post  mortem  inspectis  plerumque 
invenitur.  Concretiones  interdum  sunt  in  variis 
partibus,  prope  valvulas  ; et  polypi  ibidem  saepe 
videntur.  Maclean  * censet  has  in  ipsa  morte 
formari,  quod  dubitandum  est. 


* Maclean  on  Hydrothorax. 

Membranae  quoque  thoracis  omnigenam  muta- 
tionem subeunt,  quod  ad  structuram  aspectum- 
que attinet,  secundum  causam,  diuturnitatem, 
vehementiamque  morbi  in  singulis  exemplis. 

Fieri  nonnunquam  potest  ut  homo  plane  Hy- 
drothorace  implicitus,  aquae  fluctuatione  etiam 
audita,  in  febrem  incidat  atque  morti  cito  suc- 
cumbat, in  quo  tamen  post  mortem  nihil  humo- 
ris inveniatur.  Non  ideo  vero  censendum  est, 
aquam  nunquam  adfuisse  : absorberi  enim  potuit 
in  hujusmodi  exemplo,  et  mors  nihilominus  inde 
afferri. 

DE  CURATIONE. 

Medendi  consilia  sunt,  primo  ut  humorem 
effusum  tollamus,  dein  ut  indicia  molesta  suble- 
vamus. 

Prius  consilium  absolvi  potest  duplici  modo  ; 
aut  per  medicamenta,  aut  humorem  emittendo  per 
thoracis  paracentesin. 

Vencesectionem  vix  adhibere  licet,  nisi  in  cor- 
poribus plenis  inter  ipsa  morbi  initia,  nisi  manifes- 

ta  sunt  congesti  sanguinis  signa,  aut  magna  spiri- 
tus difficultas,  venis  cervicis  simul  turgidis  pulsu- 
que pleno,  subinde  oritur.  Siquando  aeger  maxime 
infirmus  est,  detractio  sanguinis  specialis  multo 
magis  conveniet  ad  sanguinis  motum  per  vasa 
thoracis  expediendum.  Hirudines  vel  cucurbi- 
tulae partibus  juxta  tracheam  admotae,  in  nonnul- 
lis exemplis  multo  magis  proficiunt.  An  effec- 
tus cucurbitularum  salutaris  attribuendus  est  sti- 
mulo vasis  minutis  sanguine  distentis  proxime 
admoto,  quae,  parte  sanguinis  contenti  sublata,  ad 
contractionem  validiorem  inde  ciantur,  an  po- 
tius oritur  a sensu  insolito  nervosis  fibrillis  sub 
cute  distributis  impertito,  quae,  submota  solita 
aeris  pressura,  ad  novam  insuetamque  actionem 
concitentur  ? 

Epispastica  multo  cum  commodo  imponuntur, 
quum  jam  inflammatio,  justa  curatione  antiphlo- 
gistica,  imminuta  est.  Emplastra  vesicatoria 
altematim  utrique  lateri  applicanda  sunt,  si  est 
cur  credamus  Hydropem  totum  thoracis  cavum 
occupare.  Propria  actio,  quam  in  genere  sangui- 
fero  atque  absorbente,  commovent,  multum  con- 
fert ad  morbi  levamen,  et  Maclean  hoc  modo 

de  iisdem  loquitur  : “ There  is  reason  to  believe, 
“ the  irritation  they  sometimes  excite  in  the 
“ urinary  passages,  tends  to  facilitate  the  opera- 
“ tion  of  diuretic  remedies* * * §.”  Quidam  f id 
epispasticis,  in  malis  hydropicis,  objecerunt,  quod 
ulcera  sordida  et  gangraenam  etiam  concitare  que- 
unt : quod  profecto  fieri  potest,  si  nimis  diu  con- 
tinuentur. 

Setciceci  quoque  et  fonticuli  caetera  remedia 
haud  parum  adjuvant.  Quidam  j suaserunt  ut 
inserantur  in  costarum  intervallis,  quo  perpetua 
sit  humoris  evacuatio  quam  proxime  ad  partem 
quae  laborat.  Si  vero  non  proficere  reperiuntur, 
mature  tollenda  sunt,  quoniam  aegrum  plurimum 
infirmant  atque  exhauriunt.  Celsus  § laudat 
thoracis  frictiones  cum  oleo.  Hanc  ad  rem 
Seneaux  ||  linimenta  volatilia  suadet,  quin  et 


* Maclean,  op.  cit. 

-f*  Culleis  First  Lines.  “ De  Hydrope.” 

J Donald  Moneo  on  Dropsy. 

§ Celsus,  Lib.  iii.  cap.  54. 

||  Annales  de  Medicines  Cliniques  dc  Montpelier. 


DE  HYDROTHORACE. 


23 


Digitalis  Tincturam  ibidem  applicari  jubet. 
Huic  curationi  maxime  objiciendum  est,  quod 
digitalis  incertae  actionis  est,  quodque  timendum 
est,  ne  paulatim  se  accumulet  in  corpore  et  tan- 
dem hominem  interimat. 

Cathartica. — Purgantia  drastica  et  salina,  au- 
gendo secretionem  a glandulis  intestinorum,  ad 
humorem  e corpore  ejiciendum  atque  ad  validio- 
rem absorbentium  actionem  movendam  aptantur. 
Non  nisi  in  initio  hujus  morbi  conveniunt,  et  qui- 
dam * omni  tempore  ejus  ea  recusant ; quippe 
quae  diu  adhibita  magnam  afferant  infirmitatem. 

* t 

Exempla  vero  tradita  sunt,  in  quibus  pauca  Ela- 
terii  grana,  ut  decet,  sumpta,  congios  etiam  hu- 
moris per  renes  alvumque  detraxerunt.  Siquan- 
do jecur  vel  lien  duritie  affectus  hunc  morhum 
genuit,  frictiones  ex  Hydrargyro  juxta  has  par- 
tes, et  pilula  Hydrargyri  alternatim  sumpta,  cum 
satis  magna  pilularum  scilliticarum  copia  ut  le- 
viorem nauseam  concitet,  plurimum  proficient. 


* Maclean,  Op.  cit.  Etiam  Mead,  Mon.  Med. 
cap.  8. 

Diuretica. — Incerta  diureticorum  actio  pluri- 
mos suasit  ad  alia  curationis  genera  confugere. 
Scilla  vero  a Celso  etiam  adhibita  est,  et  a mul- 
tis  auctoribus  laudata  est.  Potassae  Nitratem, 
Super-Tartratem  et  Acetatem,  ex  multa  aqua  so- 
lutos, adhibere  jure  licet.  Nonnullis  opinio  est, 
haec  medicamenta  non  prodesse  nisi  ex  magna 
aquae  copia,  in  qua  sumuntur ; videntur  autem 
vim  propriam  in  renes  exercere.  Doctor  Cul- 
len  arbitratur  magnam  aquae  frigidae  copiam  pro 
diuretico  commode  sumi.  Doctor  Fowler 
Colchicum  laudat ; quod  tamen,  ut  videtur,  cutis 
excretionem  magis  quam  urinam  afficit,  neque 
tam  idoneum  est  quam  Digitalis,  quae  fere  pro 
specifico  habenda  est.  Tinctura  satura  videtur 
maxime  expedire.  Quibusvis  ex  his  medicamen- 
tis adhibitis,  si  urinae  copia  augetur,  si  color  ejus 
dilutior  est,  si  sedimentum  copiosius  fit,  putau- 
dum  est  hoc  remediorum  genus  convenire : quin 
et  si  quacunque  via  humor  excernitur,  ad  Celsi 
opinionem  accedendum  est : “ Si  plus  humoris 
excernitur  quam  assumitur,  ita  demum  secundae 
valetudinis  spes  est  * ” 


* Cei.sus,  Lib.  iii.  cap.  21. 

Emetica. — Antimonii  Tartras  ita  sumptus  ut 
vomitum  plenum  moveat,  primis  hujus  morbi 
temporibus,  excretiones  maxime  copiosas  reddet. 
Idem  plurimum  promovet  absorbentium  actionem, 
et  ex  effectu  inde  in  toto  corpore  edito,  saepe  om- 
nem humorem  effusum  brevi  ejecit.  Iterum  at- 
que iterum  sumendus  est,  si  prosperi  ejus  effectus 
non  cito  moventur.  In  ulterioribus  hujus  morbi 
temporibus  non  licet  eum  omnino  adhibere,  quo- 
niam pulmo  vix  queat  tolerare  auctum  sanguinis 
motum,  et  aliquod  ex  vasis  sanguiferis  facile  rum- 
pi potest.  Ipecacuanha  exigua  copia  capta  tunc 
melius  conveniet,  quae  expectorationem  promo- 
veat: expectoratio  enim  difficilis  multum  mo- 
lestiae creat,  atque  alia  indicia  admodum  exaspe- 
rat. 

His  remediis  adjici  potest  Electricitas,  quae  in 
forma  idiopathica  hujus  morbi  utilis  forte  invenia- 
tur. Leviores  ictus  per  diaphragma,  musculos 
inter  costas  dorsumque,  justam  vasorum  actionem 
movere  potest,  absorptionemque  praestare  : ea  ta- 
men nisi  conjuncta  cum  aliis  remediis  fere  nul- 
lius est  momenti. 


D 

DE  PARACENTESI  THORACIS. 

Antiqui  aquam  per  thoracis  paracentesin  emi- 
serunt, quanquam  de  ea  Hippocrates  dixit  : 
“ Ubi  aquam  emiseris,  sitis  corripit  et  tussis,  et 
moritur/’  Per  plures  annos  jam  elapsos  in  de- 
suetudinem fere  abiit : medici  quibusdam  medi- 
camentorum generibus  confisi  hanc  curationem 
obliti  sunt,  aut  saltem  pro  periculosa  atque  inutili 
curatione  habuerunt.  Nonne  vero  hujus  cura- 
tionis neglectus  contrarius  videtur  opinionibus 
quae  vulgo  apud  medicos  hodie  sustinetur. 

Si  inflammatio  urget,  vasis  sanguine  distentis, 
opportuna  venaesectione  levamen  protinus  affe- 
runt ; aut  si  suppuratio  ad  summum  jam  perve- 
nit, pus  protinus  evacuatur  ne  retentum  plus 
noxae  facessat : in  hoc  exemplo  medici  non  ex- 
pectant  ut  vasa  tollant  secretionem  corpori  noxiam 
infestamque.  Quare  igitur  non  debemus  humo- 
rem in  thoracem  effusum  emittere,  quum  ejus 
copia  tanta  sit,  ut  hominem  fere  strangulet.  Ir- 

ritatio,  quae  inde  oritur,  saepe  haud  parvam  fe- 
brem symptomaticam  affert.  Contra  autem  jure 
affirmari  potest,  quoties  patet  vitium  organicum 
esse  in  aliqua  parte  aut  in  ipsis  vasis,  quale 
celeriorem  humoris  coacervationem  efficeret,  mi- 
nime oportere  paracentesi  uti ; quum  rebus  ita  se 
habentibus,  aeger  non  posset  non  multum  infir- 
mari tanto  humore  e corpore  conquassato  detrac- 
to, et  eventus  ipse  fatalis  quem  evitare  volumus, 
festinari  queat.  Paracentesis  maxime  proderit, 
siquando  morbus  subito  accessit  et  per  se,  nullis 
aliis  malis  comitantibus,  urget.  Non  modo  vero 
licet  ad  hanc  curationem  confugere,  sed  aegri 
commodum  eandem  postulat,  quoties  videtur  le- 
vamen pro  spatio  tantum  allatura ; et  si  e duode- 
cim exemplis  unum  prospere  cedit,  operae  pre- 
tium erit  eandem  tentasse.  Haec  tamen  curatio 
nunquam  periculo  caret,  si  ad  ejus  sequelas  spec- 
tamus. Eidem  objici  potest,  quod  si  humor 
effusus  in  sacculo  contineatur,  metuendum  est,  ut 
in  eum  incidatur,  quodque  multum  mali  oriri 
potest,  si  pulmones,  pericardium  aut  ipsum  cor 
forte  laedatur.  Caeterum,  si  sacculus  satis  mag- 
nus est,  vix  fieri  potest  ut  aliquis  in  eundem  non 

incidat,  et  nemo  sanus  conaretur  id  facere  nisi 
is  esset  ut  facile  incideretur.  Quidam* * * §  ultro 
pericardium  ferro  penetrarunt,  neque  aliud  incom- 
modi inde  ortum  est.  Galenus  f tradidit,  se 
partem  pericardii  submovisse,  atque  hominem 
brevi  ad  sanitatem  rediisse  ; et  Senac  f plura 
insignia  exempla  attulit ; ex  quibus  patet  vul- 
nus substantiae  musculosae  cordis,  minime  pro- 
tinus letbale  esse.  Id  quod  maxime  vetat  para- 
centesin  thoracis  adhibendum  esse,  in  eo  ponitur, 
quod  si  hydatides  sese  colligerunt,  parum  valeret 
ad  eas  submovendas.  Quod  vero  rarius  fit. 

Haec  curatio  peracta  est  inter  graviditatem  § 
etiam;  et  plura  exempla  proponi  queunt,  ex  qui- 


* Cases  of  Professor  Romero,  in  J ohnsons  Journal, 
Dec.  1810. 

-J*  Galen,  de  Anat.  Administrat.  Lib.  vii.  cap.  13. 

t Senac.  Traite  de  Cceur,  tom.  iii. 

§ Moreland,  Philosoph.  Trans,  vol.  56. 

Morand,  Memoire  de  1’Academie  de  Chirurg. 
tom.  ii.  p.  547.  M.  Senaeux,  Account  of  Case  treatcd 
hy  Baron  Larrey,  &c.  &c. 

bus  perspicuum  fit  minime  lethalem  aut  ejusmo- 
di esse  ut  nunquam  adhibeatur. 

jt!  i i 'i i * j (:.!}  rdii 

II.  Proximum  est  ut  de  remediis,  quae  indicia 
molesta  sublevant,  dicatur.  Medicamenta  sedan- 
tia quae  hanc  ad  rem  usurpari  possunt, sunt  Opium, 
Hyoscyamus,  Cicuta.  ’ Antispasmodica  in  exem- 
plis vetustis  magnum  commodum  afferre  possunt ; 
et  conjuncta  cum  medicamentis  expectorantibus, 
signa  pectus  infestantia  admodum  levare  possunt. 
Exempla  vero  incidunt,  in  quibus  ex  vitio  pul- 
monis ipsius  incepto,  aut  ex  magna  humoris  ef- 
fusi copia,  ne  minimum  quidem  levamen  prae- 
bent. Quum  res  ita  se  habent,  remedium  quod 
maximum  promittit  spem  in  Acido  Hydrocyani- 
co  invenitur : Id  expectorationem  promovet,  et 
per  aliquod  tempus  adhibitum  plerumque  id  ef- 
ficit, ut  aeger  minore  incommodo  recumbat.  Ac- 
tio ejus  videtur  in  eo  poni,  ut  sedet  atque  locum 
praebeat  remediis  quae  effusum  humorem  tollere 
possint. 

Mihi  occasio  fuit  videre  ejus  usum  in  exem- 
plis, ubi  Hydro  thorax  conjunctus  est  cum  vitiis 
organicis  pulmonis,  jecoris  et  lienis ; atque  in 

his  haud  parvum  attulit  commodum,  quale  nulla 
alia  remedia  praestare  possent.  Alii  * effectum 
similem  hujus  medicamenti  experti  sunt,  in  mor- 
bis naturae  diversae.  Si  proclivitas  tantummodo 
est  ad  effusionem,  hoc  remedio  sumpto,  ita  ut 
brevi  corpus  afficeret,  affusio  etiam  prorsus  pro- 
hiberi posset. 


DE  PROPHYLAXT. 

Ex  Hydrothorace  recidivum  malum  maxi- 
me metuendum  est,  quoniam  firma  valetudo  vix 
unquam  homini  redditur  ; causae  igitur  mali  se- 
dulo praecavendae  sunt.  Hanc  ad  rem  summa 
animi  attentio  ad  diaetam  intendi  debet : quae  sit 
satis  levis  et  nutriens.  Constare  oportet  praeci- 
pue ex  gelatina  animali  et  justa  materiae  fari- 
naceae proportione.  In  corpore  leucophlegma- 
tico  cibus  ex  frugibus  admodum  parce  sumendus 
est.  Homines  infirmos  adjuvare  licet,  medica- 
mentis roborantibus,  stimulantibus,  idonea  exer- 

* Magendje,  Memoirc,  1817.  Elliotson’s  Treatisc, 
Oranville’s  Treatisc. 

citatione  tum  corporis  tum  metitis,  quse  post  cer- 
ta intervalla  continuo  adbibenda  est.  Intenden- 
dus est  animus  ad  priorem  vitae  consuetudinem, 
ad  aetatem  et  sexum.  Variae  aquae  minerales, 
frigidarium  et  rus  utilia  sunt.  Regio  montibus 
collibusve  abundans  evitanda  est ; quanquam  enim 
aer  purior  est,  nemo  ex  hoc  morbo  convalescens 
potest  impune  tolerare  fatigationem  ascendendi 
acclivum.  Calor  corporis  servandus  est  quam 
maxime  aequalis  idoneo  vestitu,  et  evitando  coe- 
lum humidum  aeremque  nocturnum.  In  ple- 
risque  exemplis  ea  generalis  et  maxime  efficax 
praecavendi  ratio  est.  Medico  vero  arte  sua 
satis  instructo,  ea  quae  ad  singula  exempla  ac- 
commodantur, facile  sese  suggerent,  ita  ut  pos- 
sit difficultates  superare  quae  incidant  eo  modo 
qui  Medicinae  honorem  faciat. 

■ M ^ i i,  r.  f,  ; »!  ‘ ■ \ t r*  l v* * e x 

Ad  finem  jam  perduxi  ea  quae  proferre  visum 
est  in  hocce  Tentamine:  quod  lubenter  suscepi, 
jubente  hac  Alma  Academia  Edinburgena,  cui 
tantum  debeo,  ut  nunquam  non  optem  eandem 
posse  summum  apud  seros  nepotes  reportare  ho- 
norem. 


FINIS. 

